**Consolis SAS** on kansainvälinen rakennustuotekonserni, joka on erikoistunut betonirakentamiseen. Ranskassa pääkonttoria pitävä, lähes 11 000 ihmistä 28 maassa työllistävä Consolis syntyi alun perin suomalaisen ja ruotsalaisen betoniteollisuuden toimialarationalisoinneissa yritykseksi nimeltä Addtek, jonka pääkonttori oli Vantaalla.. Suomalaisyrityksistä Consolikseen kuuluvat betonisten suurelementtien valmistaja Parma Oy, Parma Rail Oy sekä aiemmin pohjoissuomalainen Rajaville Oy, joka fuusioitiin Parma Oy:öön vuoden 2022 vaihteessa.

Historiaa
---------

Suomen 1990-luvun alun lamavuosien jälkeen suomalainen Partek luopui sementtiteollisuudestaan ja alkoi suunnitella myös betonielementtiliiketoiminnasta luopumista. Vuonna 1997 Partek myi Belgian-toiminnot ja osan Ranskan-toiminnoistaan sekä Alankomaissa toimineen Schokbeton-tehtaan ja Aasiassa toimineen Eastern Partekin.

Marraskuussa 1997 Partek Concreten ja suuren ruotsalainen Strängbetong AB:n betonielementtituotannot yhdistettiin uudeksi Addtek International -yhtiöksi. Partek omisti siitä 40 prosenttia, ruotsalainen pääomasijoitusyhtiö Industri Kapital 20 prosenttia ja Strängbetongin emoyhtiö, Industri Kapitalin 90-prosenttisesti omistama Addum AB 40 prosenttia. Addtekilla oli heti tuotantolaitoksia seitsemässä maassa, päätuotteena useimmissa ontelolaatat, ja uusi yritys oli näin Euroopan suurin ja tiettävästi maailman suurin betonielementtien ja elementtiteknologian tuottaja. Partek Concrete oli monissa maissa vahva toimitilarakentamisessa, Alankomaissa ja Suomessa myös asuntotuotannossa sekä Alankomaissa ja Norjassa myös infrastruktuurirakentamisessa.

Yrityksen pääkonttori sijaitsi ensimmäiset kymmenisen vuotta Vantaalla valtaosin suomalaisine työntekijöineen. Toimitusjohtajana oli ensin ruotsalainen Jan Segerberg, kunnes vuonna 1999 hänen seuraajakseen tuli varatoimitusjohtajan paikalta Partekin betoniteollisuuden entinen johtaja Bengt Jansson. Vuonna 2002 Addtekin nimi muutettiin Consolikseksi ja Parma Betonilan nimi Parmaksi. Samalla saksalainen Heidelberg-ryhmä myi omistamansa puolikkaan Parma Betonilasta Consolikselle.

Addtekin liiketoiminta oli kansainvälisillä rakennusmarkkinoilla merkittävintä aluksi Ruotsissa, Suomessa, Norjassa ja Alankomaissa, kunnes 2000-luvulla Consoliksen myötä mukaan tulivat Puola, Liettua ja Tšekki. Venäjällä toimi niin ikään Consolikseen kuuluva Parastek. Vuonna 2002 Consolis osti suuren saksalaisen ratapölkkyvalmistajan.

Vuonna 2006 Consolis fuusioitiin ranskalaisen Bonna Sablan kanssa uudeksi Consolis SAS -konserniksi, ja pääkonttori siirtyi Vantaalta ensin Brysseliin ja sitten Pariisin länsipuolen La Défenseen. Samalla suomalaisomistus Consoliksessa päättyi, kun Cargotec luopui 42 prosentin vähemmistöosuudestaan joka oli perua Koneen ja Partekin yritysjärjestelyistä muutamaa vuotta aiemmin. Industri Kapitalin jälkeen pääomistajaksi tuli ranskalainen pääomasijoitusyhtiö LBO France. Suomalainen betonielementtien valmistusteknologiaa tuottava Elematic (entinen Partek Concrete Engineering) myytiin suomalaiselle sijoitusyhtiö Sentica Partnersille, jolta Elematicin osti 2007 kansainvälinen sijoitusyhtiö Pamplona.

2020-luvun taitteessa Consolis on ollut uutisissa aikeistaan listautua pörssiin ja myydä ratapölkkytoimintansa.

Consolis Suomessa
-----------------

Suomessa Consolis Parmalla on vuonna 2023 betonielementtitehtaat Forssassa, Hyrylässä, Nummelassa, Kotkassa, Nurmijärvellä, Kangasalla, Uuraisilla, Haapavedellä, Iisalmessa, Haukiputaalla ja Oulussa Aiemmin tuotantoa oli myös Nastolassa,, Ylöjärvellä,, Joutsenossa, ja Ruskolla. Forssan elementtitehdas päätettiin heinäkuussa 2023 sulkea. Forssan ratapölkkytehdas siirtyi vuonna 2020 uudelle omistajalle muun rautateitä palvelevan toiminnan ohella.

Lähteet
-------

1. ↑  Governance *consolis.com*. Viitattu 13.7.2021.
2. 1 2 3 4  Consoliksen pääomistaja vaihtui.  *Rakennuslehti*, 2.5.2017. Artikkelin verkkoversio. Viitattu 13.7.2021.
3. ↑  Kansainvälinen elementti *parma.fi*. Viitattu 13.7.2021.
4. ↑  Nurmi, Esko: Consolis on Suomen tuntemattomin suurfirma.  *Helsingin Sanomat*, 6.3.2004. Digilehti (maksullinen). Viitattu 13.7.2021.
5. 1 2 3 4 5 6  Hytönen, Yki & Seppänen, Matti: "Suomalainen elementtiteollisuus eurooppalaista yritystoimintaa", *Tehdään elementeistä. Suomalaisen betonielementtirakentamisen historia*, s. 294–. SBK-säätiö, Betonitieto Oy, 2009. ISBN 978-952-92-5772-0. Teoksen verkkoversio (PDF) (viitattu 13.7.2021).
6. ↑  Parma fuusioi Pohjois-Suomen tytäryhtiö Rajaville Oy:n *parma.fi*. Viitattu 13.7.2021.
7. 1 2  Arola, Heikki: Partek sai 800 miljoonaa betonielementeistään. Uuden yhtiön nimeksi tulee Addtek.  *Helsingin Sanomat*, 4.11.1997, s. 19. Näköislehti (maksullinen).
8. ↑  Nurmi, Esko: Parma Betonila siirtyi yksiin käsiin.  *Helsingin Sanomat*, 14.12.2002. Digilehti (maksullinen). Viitattu 13.7.2021.
9. ↑  Cargotec luopuu betonielementeistä.  *Turun Sanomat*, 22.9.2005. Artikkelin verkkoversio. Viitattu 13.7.2021.
10. ↑  Cargotec myy osuutensa Consoliksesta *Taloussanomat*.  21.9.2005. Viitattu 14.7.2021.
11. ↑  Nurmi, Esko: Pääomasijoittaja Ranskasta osti elementti-Consoliksen.  *Helsingin Sanomat*, 12.12.2006. Digilehti (maksullinen). Viitattu 13.7.2021.
12. ↑  Dasha Afanasieva, Arno Schuetze: French building materials group Consolis prepares autumn float: sources *reuters.com*.  4.5.2018. Viitattu 13.7.2021.
13. ↑  Consolis to sell its rail business to TowerBrook *towerbrook.com*.  3.12.2020. Viitattu 13.7.2021.
14. ↑  Haemme elementtityöntekijöitä tehtaillemme *parma.fi*.  14.6.2021.  Arkistoitu 13.7.2021. Viitattu 13.7.2021.
15. ↑  Nastolan tehdas on myyty Kovabetonille *parma.fi*.  5.9.2019. Viitattu 13.7.2021.
16. ↑  Mölsä, Seppo: Parma lopettaa Ylöjärven tehtaan *Rakennuslehti*.  19.5.2015. Viitattu 13.7.2021.
17. ↑  Ontelolaattatuotanto loppuu Parman Joutsenon tehtaalla *Rakennusparkki*.  31.8.2015. Viitattu 13.7.2021.
18. ↑  Tiirikainen, Ville & Turtola, Kati: Karu päätös muutosneuvotteluille: Consolis Parma sulkee Forssan tehtaan *Yle Uutiset*.  14.7.2023. Viitattu 14.7.2023.
19. ↑  Kyrö, Jaakko: Parma Rail ja Forssan ratapölkkytehdas saavat uuden omistajan: Consolis neuvottelee myynnistä kansainvälisen pääomasijoittajan kanssa *Forssan Lehti*.  30.12.2020. Viitattu 13.7.2021.